הטיול הבא מיועד לעצלנים או לכאלה שנחת עליהם מצב רוח חורפי במיוחד. הוא מתאים לאלה שרוצים להספיק הרבה, להתאמץ מעט, להרגיש אירופה ואם אפשר לא להתלכלך בהרבה בוץ. המכונית תיקח אתכם אל נקודות רבות בהן חוצים נחלי הגליל והגולן כבישי אספלט. כך, אחרי גשמים, זוכים המטיילים במראה לא תדיר של נחלים מלאי מים שעושים את דרכם מכל עבר אל הכינרת. הנסיעה ארוכה, ועל אף שהסוף יפה יותר מההתחלה, חשוב לעשות עצירות בדרך, ולהמשיך עם המסלול בהתאם לרצון ולסבלנות. זרימה נעימה.
נתחיל בכך שהמסלול הוא ארוך מאווווווד ואין שום סיכוי לעשות אותו בשעתיים עד 4 שעות, אלא אם כן נוסעים ולא עוצרים באף נקודת ענין (כדי להגיע למפל הלבן בנחל אל על, למשל, יש ללכת מסלול של כשעה לכל כיוון). עשינו חלק ממנו, בחלק מהאתרים הנביעה היתה אפסית כמעט, בחלק מהאתרים היו הפתעות לטובה (עין פיק).
ליד גדות לקפוץ לירדן ההררי - לפחות לעשות את הק"מ הראשון - עד שרידי המבנים שם ניתן לרדת למיים. לחצות את הירדן ולתצפת בחצייה. ליד ציר המפללים יש את חצצית הזויתן את הכביש לקצרין - מגרש חנייה עם אפשרות לרדת לנחל. אחרון חביב - פארק מי עדן (מעיין הסלוקייה) - אחלה מקום לפיקניק.
טיול הרכב מתחיל בצומת גולני 1 בנסיעה לכיוון צפון, על כביש 65, בקו התפר בין הגליל התחתון המרכזי והמזרחי. משמאל (מערב) נראית במהרה בקעת בית נטופה, שבגלל בעיות הניקוז שלה, בדרך כלל מוצפת במהלך החורף. הבקעה תחומה מצפון על ידי רכס הרי יוטבת ומדרום על ידי רכס טורעאן.
בין צומת נחל צלמון דרום לצומת נחל צלמון צפון עובר מתחת לכביש, איך לא, נחל צלמון 2. מיד אחרי הצומת הצפונית, יש מימין תחנת אוטובוס, ניתן לעצור בה וללכת בזהירות רבה, חזרה דרומה בשולי הכביש כדי לראות את הערוץ הרחב והמים שיורדים מזרחה ונעלמים מעבר לאופק הראייה. הנחל ממשיך ללוות את הכביש עוד קצת עם המשך הנסיעה.
מיד חוצים גם את נחל חוקוק ומגיעים לנקודת המעבר של המוביל הארצי מתחת לכביש 3. המוביל, שהוקם בשנת 1964 כדי להעביר מים מהצפון רווי הגשמים יחסית לנגב חסר המים, מעביר מים בתעלה פתוחה. קטע זה מחבר בין הגיחון, שמתגבר על מכשול נחל עמוד, והגיחון שמתגבר על מכשול נחל צלמון. בהמשך, המים חונים במאגר צלמון נשאבים מעלה וממשיכים בכוח הגרביטציה, בתוך מנהרה, למאגר אשכול. מאגר אשכול נמצא בבקעת בית נטופה, שראינו קודם, ובו עוברים המים תהליך של טיהור ביולוגי לפני שהם ממשיכים הלאה.
בהמשך חוצה כביש 65 את נחל לבנים ומגיע לצומת T. בצומת קדרים פונים ימינה, מזרחה, עם כביש עכו-צפת, כביש 85. במהרה חוצה הכביש את ערוץ נחל עמוד 4. אין כל כך מקום לעצור, אז מי שמתעקש יחנה בזהירות רבה בשוליים וילך לכיוון גדר התוחמת את הכניסה ושלט ירוק של רשות הטבע והגנים המסמל תחום של שמורת טבע. נכנסים בשער הולכי רגל ויורדים טיפה עם השביל הרגלי כדי לתצפת על הנחל הזורם בעוצמה אחרי הגשם.
נסיעה הלאה על הכביש מגלה את מצוקי עכברה. לא להתבלבל, אלו לא מצוקי הארבל, הם דומים להם בגלל סלע הגיר המשותף שיוצר נוף מצוקי עם חללי המסה פעורים בתוכו. נחל עכברה עצמו 5 חוצה גם הוא את הכביש ובהמשך נשפך אל נחל עמוד שביקרנו בתחנה הקודמת. בפנייה ליישוב כחל כדאי לפרוש לכביש הגישה לשתות קפה מול הכינרת ב"מקום יפה לקפה" או להמשיך בנסיעה על כביש הגישה לתצפית מרגשת על האגם הלאומי.
בצומת עמיעד ממשיכים צפונה עם כביש 90 ובצומת מחניים 6, ליד הנקודה בה חוצה נחל מחניים את הכביש, פונים ימינה, מזרחה, אל קצהו הדרומי של עמק החולה, המנקז את הנחלים של הגליל העליון מצד אחד והגולן מצד שני. בהתחלה מלווה נחל מחניים את כביש 91, מצפון. מגיעים לצומת גדות ופונים שמאלה, צפונה, לאחד הכבישים היפים בארץ, כביש גדות-גונן, מספר 918.
במהרה חוצה נחל מחניים גם את כביש זה ואנו ממשיכים בנסיעה בין שדרות האקליפטוסים לכיוון גשר הפקק 7 וחציית נהר הירדן. הגשר שופץ בשנת 2008 בעבודות שנמשכו מספר חודשים וכיום אפשר בנחת להנות מזרימה שקטה של הירדן. המעוניינים בהפסקה יוכלו לעצור אחרי הגשר בחניון דרדרה 8, אליו פונים ימינה מהכביש, על פי שילוט. גם כאן יחכו לכם פלגי מים, אך בצורה מטופחת ומסודרת שמורגשת בה מגע יד אדם. לכאן נשפך נחל אשמורה הקטן ובמקום תוכלו גם להכיר סיפור התיישבות נשכח.
חזרה לכביש, ממשיכים צפונה, ובקילומטר 25 מחפשים מימין מקבץ יפה של תורמוסים 9, שפורחים ליד מוצא נחל חמדל בסוף פברואר ותחילת מרץ. קצת הלאה, עדיין עם הראש מופנה ימינה הרחק כלפי מזרח, מזהים את הערוץ היפה של נחל חמדל ומפלו השוצף. צפונית אליו אפשר לזהות מפל נוסף של נחל פרש.
ממשיכים לנסוע עד צומת גונן, פונים ימינה, מזרחה, ומתחילים לעלות בפיתולים לרמת הגולן. מיד אחרי עיקול חד ימינה, כ-4 קילומטרים מהצומת, חונים בזהירות בשולי הכביש. בזהירות גדולה עוד יותר חוצים את הכביש לעברו השני, עוברים מעל גדר המתכת ומקבלים מראה מרגש ערוץ נחל עורבים הבזלתי 10.
חוזרים לרכב ממשיכים לעלות עם הכביש ובצומת האמיר (ווסט) פונים ימינה, דרומה, לכביש 978. בצומת השיריון פונים ימינה ובצומת נשוט פונים שמאלה לכיוון קצרין. הכביש חוצה את ערוץ נחל משושים 11. עוברים בשולי העיר קצרין שמזמינה לעצור להפסקה מברכז המבקרים של הגולן, במבשלת הבירה, בפארק העתיקות התלמודי, או במוזיאון הארכיאולוגי הקטן והמעניין. בהמשך חוצה הכביש גם את נחל קצרין ונחל זוויתן.
בצומת קצרין דרום פונים שמאלה, ומיד, מגיעים לצומת המפלים. אם הגעתם בחלק השני של חודש מרץ כדאי לפנות שמאלה בצומת לדרך עפר, לחצות מעבר בקר ולהחנות את המכונית. ממשיכים רגלית ימינה עם דרך רחבה. ריכוז הפריחה 12 נמצא משמאל לדרך על התלולית המסולעת. שבועיים-שלושה בשנה פורחים במקום אירוסים מרהיבי עין בצבע לבן, המזכירים את האירוס הנצרתי. מין הפרח הוא אירוס החרמון אך הוא קיבל גם את הכינוי המקומי אירוס הגולן. האיזור הוא שטח אש פעיל ולכן אם הגעתם באמצע השבוע אל תרחיקו ממקבץ הפריחה. בסוף שבוע כדאי להמשיך עם דרך העפר צפונה ולהגיע כעבור 2 ק"מ לתצפית על מפל האירוסים של נחל זוויתן.
פונים ימינה לכביש 808. כביש זה נקרא ציר המפלים על שם המפלים הרבים שזורמים לאורכו. לאורך הכביש נראים גם מאגרי מים בהם בולטים חמישה מרכזיים. המאגרים עוצרים את המים הזורמים בערוצים הרדודים של נחלי מרכז הגולן, רגע לפני שהנחלים הופכים צרים יותר, עמוקים יותר, ותלולים יותר, בדרכם מטה אל הכינרת. כך מקבלים תושבי הגולן מי שתייה קרוב לבית במקום לשאוב את המים מהכינרת חזרה למעלה.
הנסיעה דרומה על ציר המפלים מפגישה אותנו עם נחלים רבים, מנחל יהודיה בצפון ועד נחל אל על בדרום. כדאי להתעכב בתצפית המסודרת על מפל עיט 13, שם הוכשר מסלול קצר המותאם לכסאות גלגלים ועגלות נכים ומגיע לכמה נקודות תצפית על המפל העצום. מי שכוחו במותניו מוזמן לפרוש בהמשך הכביש לביקור בשמורת גמלא 14, שם, הליכה קצרה מגלה מפל איתן בגובה 51 מטרים - הגבוה בארץ בקטגוריה זו.
אחרי מעבר נחל דליות, ממשיכים בצומת דליות דרומה עם כביש 808, חוצים את נחל סמך ונחל אל על, וממשיכים עם הכביש עד שהוא מתחבר לכביש 98 בצומת מגשימים. בצומת פונים ימינה לכביש הגישה למושב חיספין ומחנים את המכונית בחנייה משמאל כדי לצאת לטיול באחו. בביצה החורפית 15 שהיא שמורת טבע מכוסה בכרי דשא ירוקים ולחים פורחים בתחילת החורף נרקיסים ובהמשכו, בתחילת חודש מרץ, פורחים אירוסי הביצות הצהובים. בתחילת אפריל פורח פרח צהוב אחר בשם עיריוני צהוב.
המשך הנסיעה היא בכיוון דרום-מערב עם כביש 98. התחנה האחרונה בטיול החורפי נמצאת סמוך ליישוב אלי עד. פונים ימינה לכביש הגישה ליישוב ומחנים בחניון הצופה על נחל אל על והמפל הלבן 16. תוך כדי מבט על המפל, כדאי להפעיל את ההדרכה הקולית המופעלת באנרגיה סולארית ולשמוע קצת על הסביבה.
נוסעים לצומת אפיק, שם פונים ימינה ומתחילים לרדת לצומת כורסי 17, חזרה אל הבקע הסורי אפריקאי והכינרת. הכינרת יפה כתמיד והמראה שלה הוא סיום יפה ליום ארוך, גדוש אספלט ומים, בצפונה של ארצנו השחונה בדרך כלל.
את הטיול ניתן לעשות בחלקים וכן ניתן לקצר אותו - לא לעלות לרמת הגולן, או לרדת מהרמה בשלב מוקדם. סיפור הדרך מוכוון לחורף אך הנופים לאורך הדרך יפים גם בשאר עונות השנה, אז יהיה טיול מהנה רק בלי לראות הרבה מים.
באתר מאות מסלולי טיול בכל רחבי הארץ, למשפחות או למיטיבי לכת, לרכב שטח או לאופניים, בעיר או בחיק הטבע, וכן מסלולי צלילה מתחת למים. בכל מסלול מופיעים פרטים חיוניים, מפה ותיאור מפורט, דירוגים של עשרות אלפי מנויים והמלצות אובייקטיבית של צוות מומחי האתר.
בעזרת אתר מפה תוכלו לצעוד לכל אורכו של שביל ישראל, לצאת להרפתקאות בשמורות הטבע ולהתעדכן במבזקי פריחה. בכל שבוע ישלח לכם צוות מומחי מפה ניוזלטר ובו הצעות למסלולי טיול מותאמים לעונה.